CELEX: 62014CN0077
Language: el
Date: 2014-02-12 00:00:00
Title: Υπόθεση C-77/14: Προσφυγή της 12 ης Φεβρουαρίου 2014 — Ευρωπαϊκή Επιτροπή κατά Ελληνικής Δημοκρατίας

7.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/25
            
         Προσφυγή της 12ης Φεβρουαρίου 2014 — Ευρωπαϊκή Επιτροπή κατά Ελληνικής Δημοκρατίας
   (Υπόθεση C-77/14)
   2014/C 102/35
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: B. Stromsky και Α. Μαρκουλλή)
   
      Καθής: Ελληνική Δημοκρατία
   
      Αιτήματα:
   
   
               —
            
            
               Να αναγνωριστεί ότι η Ελληνική Δημοκρατία μη λαμβάνοντας εντός της προθεσμίας όλα τα αναγκαία μέτρα για την επιστροφή της ενίσχυσης που κρίθηκε παράνομη και ασυμβίβαστη προς την κοινή αγορά, σύμφωνα με το άρθρο 1 της αποφάσεως (1) της Επιτροπής της 13ης Ιουλίου 2011, Ε (2011) 4916 τελικό, υπέρ της Αλουμίνιον της Ελλάδος Α.Ε. (αριθμός ενίσχυσης SA. 26117 — C 2/10, πρώην ΝΝ 62/09) ή εν πάση περιπτώσει μη ενημερώνοντας επαρκώς την Επιτροπή για τα μέτρα που έλαβε σύμφωνα με το άρθρο 4, παρέβη τις υποχρεώσεις που υπέχει δυνάμει των άρθρων 2, 3 και 4 της εν λόγω αποφάσεως και της Συνθήκης για τη Λειτουργία της Ευρωπαϊκής Ένωσης.
            
         
               —
            
            
               Να καταδικαστεί η Ελληνική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η προσφυγή της Επιτροπής έχει ως αντικείμενο τη μη εκτέλεση από την Ελληνική Δημοκρατία απόφασης της Επιτροπής σχετικά με παράνομη κρατική ενίσχυση προς την επιχείρηση Αλουμίνιον Α.Ε., που πρέπει να ανακτηθεί από την Δημόσια Επιχείρηση Ηλεκτρισμού (ΔΕΗ).
   H Επιτροπή επισημαίνει ότι η Ελλάδα έπρεπε να εξασφαλίσει την εκτέλεση της απόφασης εντός τεσσάρων μηνών από την ημερομηνία κοινοποίησής της. Η απόφαση κοινοποιήθηκε στις 14 Ιουλίου 2011 και η Επιτροπή δεν χορήγησε παράταση για την εκτέλεση της απόφασης. Κατά συνέπεια, η προθεσμία συμμορφώσεως, από τυπικής πλευράς, έληξε στις 14 Νοεμβρίου 2011.
   Η Επιτροπή υπενθυμίζει ότι σύμφωνα με πάγια νομολογία του δικαστηρίου, ο μόνος δικαιολογητικός λόγος που μπορεί να προβληθεί από ένα κράτος μέλος κατά μιας προσφυγής παραβάσεως που η Επιτροπή ασκεί δυνάμει του άρθρου 108 παράγραφος 2 της Συνθήκης για τη Λειτουργία της Ευρωπαϊκής Ένωσης είναι η απόλυτη αδυναμία ορθής εκτελέσεως της αποφάσεως.
   Ωστόσο, στην παρούσα υπόθεση, οι ελληνικές αρχές δεν προέβαλαν ποτέ το επιχείρημα της απόλυτης αδυναμίας εκτέλεσης. Αντίθετα, εξέφρασαν από την αρχή τη θέλησή τους για εκτέλεση της απόφασης το συντομότερο δυνατό. Ωστόσο, η Επιτροπή σημειώνει ότι μέχρι και κατά το χρόνο κατάθεσης της παρούσας προσφυγής, δεν έχουν προβεί σε καμία πράξη που να συνιστά έστω και μερική εκτέλεση της απόφασης.
   Επιπρόσθετα, η Επιτροπή σημειώνει ότι με απόφαση του Μονομελούς Πρωτοδικείου Αθηνών, αναστάληκε η διαταγή πληρωμής του ποσού της ενίσχυσης που εξασφάλισε η ΔΕΗ εναντίον της Αλουμίνιον Α.Ε.. Σύμφωνα με την Επιτροπή το εν λόγω εθνικό Δικαστήριο, αναστέλλοντας την εφαρμογή της διαταγής πληρωμής δεν έλαβε υπόψη τους όρους που θέτει πάγια νομολογία του Δικαστηρίου για την αναστολή εκτελέσεως εθνικής πράξης που εκδόθηκε προς εκτέλεση του δικαίου της Ευρωπαϊκής Ένωσης (2).
   Η Επιτροπή εκτιμά ότι η Ελλάδα δεν έχει προβεί στις απαραίτητες ενέργειες για την εκτέλεση της απόφασης είτε σύμφωνα με τη λύση που συζητήθηκε μεταξύ των υπηρεσιών της και των αρμόδιων ελληνικών αρχών είτε με οποιοδήποτε άλλο πρόσφορο τρόπο.
   
      (1)  ΕΕ L 166 της 27ης Ιουνίου 2012, σελ. 83-89
   
      (2)  Συνεκδικασθείσες υποθέσεις C-143/88 και C-92/89, της 21ης Φεβρουαρίου 1991, Zuckerfabrik Süderdithmarschen A.G. a.o. και υπόθεση C-465/93, της 9ης Νοεμβρίου 1995, Atlanta Fruchthandelsgesellschaft mbH a.o.